Ейдриън Мичъл
Маймуночовекът, който мразеше змиите

Превод от английски: Александър Шурбанов, 1995

chitanka.info

До моята къща в един бодлив клек

живееше някакъв маймуночовек.

Нощем редовно сънуваше той,

че със змии води яростен бой.

А сутрин ревеше, че този зъл враг

трябва да се изтреби до крак.

За него бе истински празник часът,

в гнездото на мамба щом бръкнеше с прът.

А колчем стъпчеше змийски трап,

пъчеше се после като баобаб.

Цял — от глава до пети — със змии

татуира се в разни бои.

На обед ядеше змийски яйца,

вечер — боа на търкалца.

Тъй мразеше тези влечуги, че — ах! —

и денем, и нощем живееше с тях.

Домът на този маймуночовек

сега зее празен в отсрещния клек.

Змиите и те може би като нас

тук с тайнствена цел са — тъй мисля си аз.

Затуй като срещна змия, на часът

козирувам и криввам по другия път.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.